<classify> Mwili wa aliyekuwa Mkurugenzi wa Vipindi wa Kampuni ya Clouds Media Group CMG Ruge Mutahaba 48, tayari umefikishwa Bukoba mkoani Kagera.Kama ilivyokuwa Dar es Salaam, mamia ya wananchi wamejipanga barabarani kuona jeneza lenye mwili wa kijana huyo aliyewasaidia watu wengi kuzitumia fursa na vipaji.Mamia ya wananchi wa Dar es Salaam jana walimuaga Ruge kwenye viwanja wa Karimjee Jijini Dar es Salaam yalifana.Mazishi hayo yalihudhuriwa na idadi kubwa ya wananchi na viongozi wakiongozwa na Rais John Magufuli.Sherehe hiyo ya aina yake ilitawaliwa mbali na shuhuda za waliowahi kufanya kazi na Ruge, kufaidika na mchango wake au kumfahamu kwa namna mbalimbali, na burudani mbalimbali kutoka kwa baadhi ya wasanii kikiwemo kikundi cha THT.Kwa mujibu wa familia na uongozi wa Kampuni ya Clouds, msiba huo ni sherehe kwa ajili ya kuutambua mchango mkubwa katika sanaa, burudani na michango mingine iliyotolewa na Ruge enzi za uhai wake ukiwawezesha watu wengi kunufaika.Viongozi waliopata fursa ya kumzungumzia Ruge tangu taarifa za kufariki kwake zilipotolewa Februari 24 Mwaka huu, wamemtaja Ruge kuwa ni shujaa wa kweli aliyewahi kutokea katika Taifa hili na kufanya mambo makubwa.Mwili wa marehemu Ruge aliyefariki dunia Februari 26, 2019 huko nchini Afrika Kusini uliwasili katika viwanja vya Karimjee saa 4.10 asubuhi ukitokea nyumbani kwa wazazi wake Mikocheni jijini Dar es Salaam .Ruge anatarajiwa kuzikwa kesho mkoani Kagera katika kijiji za Kiziru. Pamoja na Rais Magufuli, viongozi mbalimbali walikuwapo akiwemo Waziri Mkuu Kassim Majaliwa na mkewe Mary, Raia mstaafu wa awamu ya nne, Jakaya Kikwete na mkewe mama Salma, Waziri wa Habari, Michezo na Utamaduni Dk Harrison Mwakyembe,Mambo ya Nje na Ushirikiano wa Afrika Mashariki Balozi Augustine Mahiga na Waziri wa Nchi, Ofisi ya Makamu wa Rais, Mazingira January Makamba.Wengine ni Waziri, Ofisi ya Rais , Tawala za Mikoa na Serikali za Mitaa Tamisemi Selemani Jafo, Waziri wa Nyumba na Maendeleo ya Makazi Willium Lukuvi, Waziri wa Afya, Maendeleo ya Jamii, Jinsia, Wazee na Watoto, Naibu Waziri wa Nchi, Ofisi ya Waziri Mkuu, Sera, Bunge, Kazi, Ajira na Walemavu, Antony Mavunde na Waziri wa Nchi, Ofisi ya Waziri Mkuu anayeshughulikia uwekezaji.Wengine ni Mbunge wa Mtama Nape Nnauye, Mbunge wa Iringa Mjini Peter Msigwa, Mbunge wa Mikumi Joseph Haule, Mwenyekiti Mtendaji wa IPP, Dk.Reginald Mengi, viongozi wa kiserikali, vyama vya siasa na kidini. Mbali na viongozi hao, sherehe hiyo imeudhuriwa pia na viongozi na wawakilishi kutoka taasisi mbalimbali za Serikali na binafsi, wabunge wa vyama vyote vya siasa, vyombo vya habari kwa umoja wake, wananchi wa kawaida pamoja wasanii ambao kwa kiasi kikubwa ndiyo waliofanya kazi na marehemu Ruge Mutahaba.Mtoto wa Ruge azungumza Mwachi ambaye ni mtoto wa kwanza wa marehemu Ruge akisoma wasifu wa baba yake alitumia nafasi hiyo kumuombea msamaha baba yake kwa watu wote aliowahi kuwakosea enzi za uhai wake.Alisema anamuombea msamaha baba yake kwa watu wote aliyowakosea na wao kama familia pia wamewasamehe wale wote waliomkosea baba yao.Kama familia tulishajua kuwa Ruge sio wa kwetu tena na tunatambua aliwahi kuwakosea watu kwa kuwa yeye ni binadamu hajakamilika, familia inaomba msamaha kwa niaba yake lakini pia wapo waliomkosea Ruge na pengine wapo wanaoendelea kumkosea familia inasema tumewasamehe wote tuendelee mbele, alisema Mwachi ambaye ni mmoja kati ya watoto watano wa marehemu.Alisema baba yake alikuwa kinara aliyeweza kuwasaidia watu wengi hasa vijana kiasi ambacho familia iliona watu wa nje wanamfaidi kuliko wao.Baba muda wake mwingi aliutenga kusaidia jamii kwa kuzingatia misingi ya utu, alipambana kwa hali zote kufanikisha mambo mengi katika jamii, Mwachi aliyasema maneno hayo huku akijitahidi kujizuia kutokwa na machozi.Alisema ili kumuenzi baba yake jamii inapaswa kuchukua jukumu la kusaidia watanzania japo wawili jambo ambalo litafanikisha ndoto za walio wengi.Hata hivyo waombolezaji wengi walishindwa kufuatilia wasifu wa Ruge uliosomwa na mtoto wake huyo kutokana na baadhi ya maeneo kupata kigugumizi kutokana na huzuni na kujikuta wakilia.Awali Mwachi alisema marehemu baba yake alizaliwa Marekani Machi Mosi, 1970 na alisoma darasa la kwanza hadi la sita katika Shule ya Msingi Arusha kisha akaja kumaliza elimu yake ya msingi katika shule ya Msingi Mlimani jijini Dar es Salaam.Alisema baadaye alienda Shule ya Sekondari Forodhani na alipomaliza elimu yake ya Sekondari alienda nchini Marekani kusoma na akafanikiwa kumaliza Shahada ya Masuala ya Masoko katika Chuo Kikuu cha San Jose.Alifaulu vizuri lakini bado alitamani muziki na alirudi nyumbani kuupambania hakika tutakukumbua daima, alisema.Joseph Kusaga Akimzungumzia Marehemu Mkurugenzi wa Clouds Media Group Joseph Kusaga alisema shujaa huyo bado anaishi katika mioyo yao licha ya kuwa ameondoka Duniani na kuongeza kuwa mchango alioutoa wakati wa uhai wake katika nyanja mbalimbali ni kielelezo tosha cha namna alivyokuwa mtu mwenye mchango mkubwa katika jamii.Kuondoka kwake kutabaki kuwa pigo katika kampuni yetu, alifanya mambo makubwa katika jamii yake, tunapomuaga leojana hatulii bali tunasheherekea utendaji wake katika kipindi ambacho alikuwa akiishi nasi, amesema Kusaga.Alisema anakumbuka kuwa Ruge alishawahi kumueleza kuwa pindi atakapofariki dunia watu wasihuzunike bali washeherekee maisha yake hapa duniani.Ruge alishaniambia kuwa Siku nikifa Jo msilie kuleni bata na kupiga nyimbo za furaha, alisema Kusaga kuwa hayo ndio yalikuwa maneno ya Ruge siku alipokwenda India kwa kustukiza kumuona.Alisema alipofika Ruge alimkumbatia kwa nguvu kumbe hilo ndio lilikuwa kumbatia la mwisho kwa rafiki yake aliyempenda na kufanya naye kazi pamoja .Ruge alitengeneza wakina Ruge wengine wengi ambao wapo Clouds ...na mimi binafsi kupitia Foundation nitahakikisha tunaendeleza yale yote aliyokuwa akiyafanya, alisema Alisema watamkumbuka daima Ruge kwani licha ya kutokujua kuimba lakini aliweza kutunga nyimbo mbalimbali zikiwemo Hero Tanzania, nyimbo ya muungano iliyoimbwa na wasanii zaidi ya 50 pamoja na Ishi na mimi.Wote tunafahamu kuwa huko zamani muziki wa kizazi kipya ulikuwa unaitwa ni uhuni lakini kupitia Ruge aliufanya uweze kuthaminika na kuwa biashara iliyowaingizia wasanii wengi kipato na kujikwamua kimaisha, alisema Kusaga.Waziri MwakyembeAkimzungumzia Ruge Waziri huyo alisema pamoja na kukutana na kufanya kazi mara nyingi na Ruge, hakuwahi kumfahamu vizuri hadi jana wakati wa kumuaga na hiyo ni baada ya kusikia shuhuda nyingi kuhusu yeye.Alisema hata alichokuwa amepanga kukizungumzia ni kama hakikuwa na nafasi tena kwa kuwa aliyoyasikia kuhusu Ruge yamezidi hata kile alichokuwa amekipanga kukizungumza, zaidi alisisitiza kuwa mchango alioutoa kwa taifa hilo unatambulika na kwamba ni vyema kuenzi yale yote mema aliyoyatenda.Waziri Januari Makamba Mbali na kufichua siri kuwa yeye ndiye aliyekuwa msiri wa mambo ya Ruge na urafiki wao wa muda mrefu, alisema Ruge alikuwa msaada kwa watu mbalimbali na kufanikiwa kuwatoa kimaisha watu wawili wa muhimu wakiwemo dereva na mfanyakazi wa ndani wa shujaa huyo alioweza kuishi nao kwa upendo kama ndugu.Alisema katika kipindi ambacho Ruge ameishi hapa duniani, aliweza kujijengea umaarufu mkubwa na kufanikiwa kuwa na kundi kubwa la watu lililokuwa likimkubali akiwashinda hata baadhi ya wanasiasa wakubwa.Januari alisema yeye na Ruge walikuwa marafiki walioshibana na kusaidiana katika mambo mbalimbali na kufanikiwa hata kuziunganisha familia zao huku akisisitiza kuwa kitendo cha kuondoka katika uso wa dunia hii pamoja na kwamba kinauma ila ana amini kuwa bado anaishi katika roho za watu wengi.Aliwataka wazazi wa Ruge kumshukuru Mungu kwa mtihani huo wa kuondokewa na mtoto wao huku akiwapa hadithi ya Ayubu ambaye alijaribiwa katika mambo mbalimbali ikiwemo ya vifo vya watoto wake lakini hakukata tamaa huku akizidi kumuomba Mungu.Mkuu wa Mkoa Makonda Kwa upande wake Mkuu wa Mkoa wa Dar es Salaam alisema hakuwa na neno lolote la kumzungumzia Ruge kwa wakati huo isipokuwa kwa kuwa safari ya kupumzishwa shujaa huyo bado haijamalizika anamuomba Mungu ampe kibali cha kusema neno lolote kumhusu.Tangu alipofariki maneno mengi mazuri yamesemwa kuhusu rafiki yangu Ruge, ila binafsi nimeshindwa niseme nini kwa siku zote na hadi jana usiku juzi nilipoondoka pale msibani nyumbani kwao nilikuwa nawaza nitazungumza kitu gani, hata leo jana nimekaa hapa nawaza hilo hilo, namuomba Mungu anipe kibari cha kusema neno kwa rafiki yangu Ruge, amesema Makonda.Aidha Makonda alitumia nafasi hiyo kuwaomba radhi wananchi wa Jiji la Dar es Salaam kwa kupata adha kubwa ya foleni juzi wakati mwili wa shujaa huyo ilipokuwa ukipitishwa mitaa mbalimbali baada ya kuwasili kutoka Afrika Kusini akisema kuwa alifanya hivyo ikiwa kama njia pekee ya kumuenzi rafiki yake huyo.Msanii Barnaba awatoa machozi waombolezaji Msanii wa muziki wa kizazi kipya Barnaba Elias maarufu Barnaba aliwatoa machozi maelfu ya waombolezaji waliofika jana kutoa heshima zao za mwisho kwa marehemu Ruge katika Viwanja vya Karimjee.Barnaba aliwafanya watu watokwe na machozi mara baada ya kuwaelezea umma jinsi ambavyo Ruge alivyomsaidia hadi kufika hapo alipo ambapo sasa ni baba wa watoto wawili.Akizungumza jana katika viwanja hivyo vya Karimjee ambapo wakazi wa Dar es Salaam na maeneo mbalimbali nchini walipata fursa ya kumuona Ruge kwa mara ya mwisho, Barnaba alisema atamkumbuka daima bosi wake kwani aliweza kumpigania mpaka kipaji chake kinaonekana kwa watanzania.Barnaba alisema wakati anafanyiwa majaribio katika nyumba ya vipaji THT walimu walimuona hawezi lakini Ruge alimwambia kuwa anaona kipaji ndani yake.Bila Ruge nisingekuwa hapa leo, nitamkumbuka daima kwani alidiriki hata kunipatia nguo zako ambazo tulizipunguza kwa fundi kisha nikawa nazivaa, hata walipokuwa wanasema kuwa namaliza chakula kwa sababu sina kipaji, Ruge baba ulitoa fedha zako mfukoni kila siku kunipatia ili niweze kula... bado naota jamani naomba nimuone Ruge wangu nimguse hata shavu ndio nitaamini kweli, kama tatizo lilikuwa figo ningekutolea baba, maneno hayo ya Barnaba yaliwafanya watu kushindwa kujizuia na kuanza kulia.  <topic>: KITAIFA 